Diari Oficial de la Generalitat Valenciana


Sumari del DOGV 7310, del 04-07-2014 (2014/6220)

ORDE 56/2014, d'1 de juliol, de la Conselleria d'Educació, Cultura i Esport, per la qual es convoquen ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2014-2015.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7310

Data del DOGV
:   04-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6220


Data del document
:   01-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 56/2014, d'1 de juliol, de la Conselleria d'Educació, Cultura i Esport, per la qual es convoquen ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2014-2015. [2014/6220]  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, en l'article 1.n reconeix com un dels principis bàsics del sistema educatiu el foment i la promoció de la investigació, l'experimentació i la innovació educativa.  
D'acord amb l'article 90 de la mateixa llei, les comunitats autònomes podran reconéixer la labor didàctica o d'investigació del professorat i facilitar la difusió entre els distints centres escolars dels treballs o experiències que hagen merescut el mencionat reconeixement per la seua qualitat i esforç. L'article 121.3 recull que correspon a les administracions educatives contribuir al desenrotllament del currículum afavorint l'elaboració de models oberts de programació docent i de materials didàctics que atenguen les distintes necessitats de l'alumnat i del professorat.  
Per la seua banda, els diferents decrets pels quals s'establixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació, Cultura i Esport afavorirà l'elaboració de projectes d'innovació que faciliten al professorat el desenrotllament del currículum. De la mateixa manera, els reials decrets de currículum dels cicles formatius de Formació Professional plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.  
La Conselleria d'Educació, Cultura i Esport, interessada a promoure la creativitat, la investigació educativa, la innovació en la pràctica docent, així com la innovació curricular, didàctica i d'organització en els centres docents, dóna suport als equips docents en l'elaboració de projectes d'investigació i innovació, estimula l'elaboració de materials didàctics adequats a la realitat socioeducativa dels centres i incentiva el desenrotllament d'experiències educatives que pel seu caràcter exemplar puguen, per mitjà de la seua difusió, ser un suport per a altres centres i un estímul en la millora contínua de la pràctica educativa.  
  
Per tot això, en virtut de les facultats que em conferix l'article 28 de la Llei 5/1983, de 30 de desembre, del Consell, i el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), vista la proposta de la directora general d'Innovació, Ordenació i Política Lingüística, i de conformitat amb esta,  
  
  
ORDENE  
  
Primer. Objecte  
Es convoca un concurs públic d'ajudes econòmiques 2014 per a la realització de projectes d'investigació i innovació educativa sobre el desenrotllament del currículum i s'aproven les bases per les quals es regirà la convocatòria, que figuren com a annex I, el model de sol·licitud de l'annex II, així com els annexos III, IV, V i VI.  
  
Segon. Finançament  
1. Les quantitats concedides als projectes seleccionats tindran la finalitat d'ajudar a sufragar totalment o parcialment els gastos que genere la seua realització, sempre que estos no impliquen una inversió o adquisició de material inventariable.  
2. El finançament d'estes quantitats assignades als centres docents públics, amb caràcter de gasto extraordinari de funcionament, s'abonaran a càrrec del capítol II del programa pressupostari 421.50, del pressupost de la Generalitat de l'any 2014, per un import global màxim de 160.000 euros.  
3. El finançament d'estes quantitats, destinades a centres docents privats concertats amb caràcter de subvenció, s'abonarà a càrrec del capítol IV de la línia de subvenció T6968000 del programa 421.50, del pressupost de la Generalitat de l'any 2014, per un import global màxim de 90.000 euros.  
  
Tercer. Fase de realització dels projectes  
Els projectes seleccionats es desenrotllaran durant el curs escolar 2014-2015.  
  
Quart. Supervisió dels projectes  
La Inspecció d'Educació supervisarà la realització dels projectes en els centres educatius subjectes a esta orde. Els Cefire de referència de cada centre educatiu hauran d'estar informats del projecte i, per tant, hauran de rebre la documentació que dicta l'annex I, base quinta, punt sis, en el termini establit en la base tercera del mateix annex I.  
  
  
Quint. Incorporació del procediment a la tramitació telemàtica  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, s'incorporen els procediments arreplegats en esta orde a l'annex del mencionat Decret 18/2004 com a procediment susceptible de tramitació a través del registre electrònic de la Generalitat.  
  
  
DISPOSICIONS FINALS  
  
Primera  
Es delega en la directora general d'Innovació, Ordenació i Política Lingüística la facultat de resoldre la convocatòria i concedir les ajudes als projectes seleccionats, i se l'autoritza a adoptar les mesures oportunes per al compliment i l'aplicació d'esta orde, i també per a resoldre i notificar totes les incidències que es plantegen en la seua interpretació i execució.  
  
Segona  
Que les ajudes convocades per esta convocatòria no necessiten notificació a la Comunitat Europea ja que no reunixen els requisits de l'article 107 del Tractat de Funcionament de la Unió Europea (TFUE), segons disposa el Decret 147/2007, de 7 de setembre, del Consell, ja que estes no suposen cap avantatge econòmic, atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.  
  
Tercera  
Esta orde produirà efectes a partir de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra esta orde, que posa fi a la via administrativa, els centres privats concertats podran interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de la publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
València, 1 de juliol de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases del concurs d'ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2014-2015  
  
Primera. Objectius  
Els objectius d'esta convocatòria són els següents:  
- Fomentar i promoure la investigació i la innovació educativa com a principis de qualitat del sistema educatiu.  
- Incentivar el procés d'investigació i innovació docent a partir de la pràctica en el desenrotllament del currículum com a via d'actualització professional del professorat.  
- Promoure la consolidació d'equips docents innovadors.  
- Afavorir l'elaboració de projectes que incloguen innovacions en el desenrotllament del currículum, així com en l'organització i gestió dels centres docents, fent ús de la seua autonomia pedagògica.  
- Estimular accions creatives que propicien l'èxit escolar i eviten l'abandó de l'alumnat en tots els nivells educatius no universitaris.  
  
- Incrementar la competència comunicativa i lingüística de l'alumnat en les llengües cooficials, així com en les llengües estrangeres implantades en el sistema educatiu valencià.  
- Promoure les metodologies actives i els aprenentatges basats en les competències bàsiques.  
  
Segona. Destinataris  
Podran participar en la convocatòria els centres docents sostinguts amb fons públics de la Comunitat Valenciana que impartisquen ensenyances no universitàries.  
  
Tercera. Termini de presentació  
El termini de presentació de sol·licituds serà a partir de l'endemà de ser publicada esta orde en el Diari Oficial de la Comunitat Valenciana fins al dia 31 de juliol de 2014.  
  
Quarta. Condicions de participació  
1. Els centres que participen en esta convocatòria hauran de presentar un únic projecte d'innovació educativa per a ser desenrotllat durant el curs acadèmic 2014-2015.  
2. El projecte podrà presentar-se en qualsevol de les dos llengües oficials de la Comunitat Valenciana.  
  
Quinta. Sol·licituds i documentació  
1. Les sol·licituds i la documentació complementària es dirigiran a la Direcció General d'Innovació, Ordenació i Política Lingüística, i es presentaran preferentment a través de l'oficina virtual de la Conselleria d'Educació, Cultura i Esport, ubicada en la pàgina web ?https://oficinavirtual.gva.es/oficina\_gva/?.  
2. Els models d'impresos normalitzats (sol·licituds i la resta de documentació), així com el manual del procediment d'aplicació per a l'ompliment de la sol·licitud a través de l'oficina virtual, estaran disponibles en la següent adreça d'Internet: ?http://www.cece.gva.es/eva/val/inno\_convocaproyectos.htm?.  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport.  
  
Els centres sol·licitants que no utilitzen l'oficina virtual hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
Quan es presenten en una oficina de correus, es realitzarà en la forma establida reglamentàriament i, en tot cas, en un sobre obert perquè l'empleat puga posar en la sol·licitud la data i el segell de l'esmentada oficina.  
4. Quan es tracte d'un centre docent públic de la Conselleria d'Educació, Cultura i Esport de titularitat de la Generalitat, la sol·licitud haurà d'estar firmada pel director o directora del centre. Quan es tracte d'un centre docent sostingut amb fons públics que no siga de la titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del mencionat centre. En el cas de persones jurídiques, firmarà la sol·licitud qui tinga la representació legal.  
5. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, de la Tresoreria General de la Seguretat Social i de la Conselleria d'Economia, Indústria, Turisme i Ocupació, que acrediten el compliment per la persona sol·licitant de les seues obligacions tributàries i amb la Seguretat Social en els termes establits en l'article 22.4 del Reglament de la Llei General de Subvencions aprovat pel Reial Decret 887/2006, de 21 de juliol.  
No obstant això, els qui sol·liciten estes ajudes podran acreditar directament el compliment de les mencionades obligacions per mitjà de l'aportació dels certificats corresponents.  
6. La documentació necessària per a poder participar en la convocatòria de les ajudes és la següent:  
a) Sol·licitud, segons el model descrit en l'annex II, que s'obtindrà accedint en l'oficina virtual o en el servidor de la pàgina web de la Conselleria d'Educació, Cultura i Esport: ?http://www.cece.gva.es/eva/es/inno\_convocaproyectos.htm?.  
b) Relació de participants, amb el DNI, el nom i cognoms, i el centre de destinació, on conste qui és la persona coordinadora del projecte (annex III).  
c) Projecte, segons els requisits indicats en la base sexta de la convocatòria. El projecte haurà de ser enviat en format digital a la plataforma del portal que s'habilite a este efecte. En cas que l'opció de presentació no siga a través de l'oficina virtual, tant el projecte com, si és el cas, els materials complementaris hauran d'adjuntar-se a la sol·licitud en format digital (CD).  
d) Certificat de la direcció del centre on es va a desenrotllar el projecte en què conste el nom de l'òrgan del centre que ha manifestat el seu acord per a la realització d'este, segons el model de l'annex IV.  
  
e) Els centres privats concertats hauran de presentar una declaració responsable de no estar incursos en les prohibicions per a obtindre la condició de beneficiari assenyalades en l'article 13.2, de la Llei 38/2003, de 17 de novembre, General de Subvencions, segons el model que figura en l'annex VI.  
7. Si la sol·licitud no reunix els requisits ni els documents exigits, es requerirà la persona interessada, per qualsevol mitjà que permeta tindre constància de la recepció, perquè en un termini de deu dies esmene la falta o presente els documents preceptius, amb la indicació que si no ho fa es considerarà de ha desistit de la seua sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució que es dictarà en els termes que preveu l'article 42 de la dita llei.  
  
Sexta. Característiques dels projectes  
1. Guió  
El projecte haurà d'incloure els següents punts en este orde:  
a) Títol del projecte.  
b) Nom del centre o centres on es desenrotllarà el projecte.  
c) Nom i cognoms del coordinador o coordinadora.  
d) Índex.  
e) Justificació (contextualització, antecedents, etc.).  
f) Objectius.  
g) Metodologia.  
h) Competències bàsiques i matèries o assignatures relacionades.  
i) Activitats.  
j) Participants.  
k) Mesures d'atenció a la diversitat.  
l) Recursos humans i materials i aliances amb altres institucions.  
m) Temporalització.  
n) Pressupost detallat.  
2. Format  
a) El projecte es presentarà en format digital (pdf o un document de text) amb una extensió no superior a les 20 pàgines. Es poden incloure annexos en el mateix document.  
b) Els materials dels projectes, si és el cas, hauran de ser enviats en format digital a la plataforma del portal que s'habilite a este efecte (o en suport CD en el cas que la sol·licitud no s'haja presentat a través de l'oficina virtual) i oferir una correcta visualització. Els recursos digitals que no puguen ser visualitzats no podran ser avaluats per la comissió i seran per tant desestimats.  
c) La grandària dels arxius no excedirà els 20 Mb.  
3. Contingut del projecte  
Els projectes que es presenten a esta convocatòria plantejaran innovacions aplicables a la pràctica docent sobre el desenrotllament del currículum de qualsevol de les etapes, cicles, nivells, graus o modalitats de les ensenyances no universitàries. El contingut del projecte es referirà a qualsevol de les àrees, matèries, àmbits o mòduls del currículum o a temes com l'atenció a la diversitat de l'alumnat, l'atenció a l'alumnat amb necessitats específiques de suport educatiu, l'educació en valors, l'organització i gestió del centre docent, la funció tutorial, l'educació ambiental, la coeducació, l'educació per a la igualtat i la prevenció de la violència de gènere, l'educació per a la salut, l'ús didàctic de les tecnologies de la informació i la comunicació, el foment de les metodologies actives i els aprenentatges competencials o l'increment de les competències comunicatiu lingüístiques de l'alumnat.  
  
  
Sèptima. Comissió de valoració  
1. Als efectes previstos en esta orde, es constituirà una única comissió de valoració, que realitzarà l'estudi, valoració i proposta d'assignació de recursos i ajudes als centres participants.  
2. La Subdirecció General d'Innovació i Qualitat Educativa, com a òrgan instructor, posarà a disposició de la mencionada comissió els projectes presentats perquè siguen examinats i avaluats.  
3. La comissió de valoració estarà constituïda per:  
a) President: el cap del Servici d'Innovació i Qualitat, o persona en qui delegue.  
b) Vocals:  
- Un tècnic del Servici d'Innovació i Qualitat.  
- Tres representants de la Inspecció Educativa, un per cada una de les direccions territorials d'Educació, designats per la Inspecció General d'Educació.  
- El cap del Servici d'Informàtica per als Centres Educatius, o persona en qui delegue.  
- Tres representants dels centres de formació, innovació i recursos educatius (Cefire), designats pel cap del Servici de Formació del Professorat.  
- Un funcionari o funcionària de la Direcció General d'Innovació, Ordenació i Política Lingüística, que actuarà com a secretari de la comissió.  
4. La comissió, que actuarà conforme es disposa en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.  
  
Octava. Criteris de valoració  
1. Per a la valoració dels projectes presentats, a l'efecte de realitzar la corresponent proposta de recursos i ajudes econòmiques, es tindran en compte els criteris següents:  
a) Adequació del projecte:  
1) A la realitat i necessitats del centre, fins a 0,5 punts.  
2) A les característiques formals recomanades en la base sexta d'esta orde, fins a 0,5 punts.  
b) Aportacions innovadores de l'experiència:  
1) Originalitat en el tema o en el seu enfocament, fins a 1 punt.  
2) Introducció de metodologies innovadores, fins a 1 punt.  
3) Foment de la participació de l'alumnat per a potenciar actituds i comportaments prosocials que eviten qualsevol classe de discriminació o violència, fins a 1 punt.  
4) Implicació efectiva de tots els sectors de la comunitat escolar, alumnat, professorat, famílies, entitats locals, fins a 2 punts.  
5) Desenrotllament de les competències bàsiques i la seua concreció en els diferents aspectes que planteja el treball, fins a 2 punts.  
6) Repercussió en la millora del funcionament del centre i/o del procés d'ensenyança-aprenentatge de l'alumnat, fins a 1 punt.  
7) Possibilitat de continuïtat de l'experiència en el centre (en el mateix grup o en altres del mateix centre) i/o en qualsevol altre centre o context educatiu, fins a 1 punt.  
2. Perquè un projecte puga ser seleccionat, a l'efecte de rebre assignació o ajuda econòmica, haurà d'obtindre un mínim de cinc punts en la seua valoració.  
  
Novena. Resolució de la convocatòria  
1. La comissió de valoració, finalitzat el procés, ordenarà els projectes presentats en funció de la puntuació obtinguda i proposarà els recursos i les ajudes econòmiques corresponents. Estos recursos i ajudes s'assignaran proporcionalment en funció de la puntuació obtinguda per cada projecte.  
2. L'assignació econòmica concedida a un projecte seleccionat no podrà superar els 3.000 euros.  
3. La comissió publicarà en la web de la Conselleria d'Educació, Cultura i Esport la relació provisional de centres docents amb projectes seleccionats, i indicarà l'import econòmic proposat en concepte d'assignació o ajuda, i la relació de centres docents amb projectes no seleccionats.  
4. S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt 3 d'esta mateixa base perquè en cas de no desitjar participar en la convocatòria el director o titular del centre remeta a la Direcció General d'Innovació, Ordenació i Política Lingüística un escrit en què es faça constar que no accepten realitzar el projecte presentat.  
En cas de no enviar este escrit, s'entendrà que accepta la quantia proposada i remetrà:  
a) L'annex V, omplit per l'autor o autora del projecte, referent a la cessió de la propietat intel·lectual, segons establix la base setze de la convocatòria.  
El model de l'annex V estarà disponible en la següent adreça d'Internet: ?http://www.cece.gva.es/eva/es/inno\_convocaproyectos.htm?.  
Este annex haurà de ser tramitat de la mateixa manera en què es va procedir amb la sol·licitud.  
b) Els directors o titulars del centre podran presentar les al·legacions que consideren oportunes. Estes al·legacions, si és el cas, es presentaran per mitjà d'un escrit dirigit al Servici d'Innovació i Qualitat, de la Direcció General d'Innovació, Ordenació i Política Lingüística en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Transcorregut el termini establit en el punt anterior, comprovats els escrits de desistiment, estudiades i, si és el cas, ateses les al·legacions presentades, la comissió de valoració informarà de la llista de projectes i les seues corresponents quanties assignades l'òrgan instructor del procediment, que elevarà la proposta definitiva a la Direcció General d'Innovació, Ordenació i Política Lingüística, que resoldrà la convocatòria per delegació de la consellera.  
6. La resolució de la convocatòria amb la relació dels projectes subvencionats, l'especificació dels noms dels centres docents i les dotacions econòmiques corresponents es publicaran en la pàgina web de la Conselleria d'Educació, Cultura i Esport i en el Diari Oficial de la Comunitat Valenciana.  
7. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre esta sol·licitud és de sis mesos des de la data d'efectes d'esta convocatòria. Vençut el termini sense que s'haja notificat cap resolució expressa, les persones interessades podran considerar desestimades les seues sol·licituds per silenci administratiu, segons s'establix en l'article 55 de la Llei 9/2001, de 21 de desembre, de la Generalitat, de mesures fiscals, de gestió administrativa i financera, i d'organització de la Generalitat Valenciana.  
  
Deu. Assessorament i seguiment  
L'òrgan d'instrucció desenrotllarà les tasques següents:  
1. Establir les directrius i els procediments oportuns perquè els projectes es desenrotllen d'acord amb els objectius previstos.  
2. Proposar, si és el cas, la publicació o difusió d'alguns dels projectes seleccionats o extracte d'estos.  
  
Onze. Obligacions dels beneficiaris  
1. En el cas dels centres privats concertats, la percepció de l'ajuda estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.  
2. A este efecte, hauran de presentar una declaració responsable del titular del centre que acredite no estar incurs en cap prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex VI.  
3. Seran també aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.  
  
Dotze. Justificació de les ajudes  
1. Atés el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic hauran d'especificar-se els ingressos i els gastos que es produïsquen per raó d'esta convocatòria. Els centres públics adjuntaran la justificació de l'import de l'ajuda concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. Els centres privats concertats percebran l'ajuda atorgada després de la justificació del compliment de la finalitat per a la qual es va concedir. La justificació de la subvenció per part del beneficiari es realitzarà per mitjà de compte justificatiu simplificat, segons disposen els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE 176, 25.07.2006).  
Per a això, remetran al Servici d'Innovació i Qualitat, de la Direcció General d'Innovació, Ordenació i Política Lingüística, abans del 15 de novembre de 2014, la documentació següent, que haurà d'incloure sota responsabilitat del declarant:  
- Desglossament dels gastos originats pel desenrotllament del projecte.  
- Els gastos s'acreditaran per mitjà de factures originals (o fotocòpies compulsades) que hagen sigut pagades amb anterioritat a la finalització del període de justificació. La quantitat justificada serà, com a mínim, igual a l'ajuda concedida i es dedicarà a sufragar els següents gastos generats per la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.  
3. Quan el projecte haja sigut finançat amb les ajudes i amb fons propis o altres subvencions o recursos haurà d'acreditar-se en la justificació l'import, la procedència i l'aplicació d'estos fons al projecte subvencionat.  
4. Els documents justificatius a què fa referència esta base podran presentar-se segons s'establix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Tretze. Percepció de les ajudes  
1. Per als centres públics, l'entrega de l'ajuda es realitzarà, una vegada concedida, per transferència bancària en el centre docent per mitjà d'ordes de pagament en ferm, a proposta de la Conselleria d'Educació, Cultura i Esport, amb càrrec al pressupost anual de l'exercici 2014.  
2. El pagament en els centres privats concertats es realitzarà en el mateix compte que el centre tinga donat d'alta en la Conselleria d'Educació, Cultura i Esport per a percebre el pagament del concert, una vegada justificada l'ajuda d'acord amb el que establix la base anterior.  
3. En cas de participar en el projecte més d'un centre docent, la quantitat concedida la rebrà el centre de destinació del coordinador o coordinadora.  
  
Catorze. Justificació del desenrotllament del projecte  
1. Abans del 30 de juny de 2015, el director o titular del centre haurà de remetre al Cefire de referència la documentació següent:  
a) Informe de valoració de l'aplicació del projecte.  
b) Acta final amb relació definitiva de totes les persones participants, DNI, nom, primer i segon cognom, certificada per la direcció del centre o centres implicats en el projecte. El nombre de persones no podrà superar el nombre inicial consignat en la sol·licitud.  
2. Abans del 30 de juliol de 2015, l'assessor o assessora del Cefire de referència elevarà un informe en què farà constar que el projecte s'ha desenrotllat d'acord amb la proposta inicial i, si n'hi ha, els canvis introduïts i la seua justificació. En tot cas, s'informarà sobre la utilització correcta dels fons públics assignats.  
Este informe serà remés, junt amb la documentació mencionada en el punt 1 d'esta base, al Servici d'Innovació i Qualitat de la Direcció General d'Innovació, Ordenació i Política Lingüística.  
  
Quinze. Certificació  
Als professors que participen en els projectes seleccionats, la Direcció General d'Innovació, Ordenació i Política Lingüística, en aplicació de l'Orde 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, els podrà reconéixer fins a un màxim de 60 hores de formació, la certificació de la qual serà expedida pel Servici de Formació del Professorat al terme del projecte.  
  
Setze. Propietat intel·lectual  
Els autors o autores dels projectes seleccionats es comprometen a cedir gratuïtament i per escrit a la Generalitat els drets de reproducció, distribució, comunicació pública (difusió, incloent-hi Internet), transformació (modificació de l'obra, incloent-hi les traduccions) d'estos per a l'exercici en l'àmbit territorial de l'Estat espanyol en els termes establits en el Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, i regularitzen, aclarixen i harmonitzen les disposicions legals vigents sobre la matèria (BOE 97, de 22.04.1996), així com la Llei 23/2006, de 7 de juliol, per la qual es modifica el text refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril (BOE 162, 08.07.2006). Així mateix, els autors es comprometen a elaborar, a petició de la Direcció General d'Innovació, Ordenació i Política Lingüística, les modificacions necessàries perquè es puguen publicar totalment o parcialment i en el format que la dita direcció general considere més adequat.